CELEX: 32022R0229
Language: sk
Date: 2022-01-07 00:00:00
Title: Delegované nariadenie Komisie (EÚ) 2022/229 zo 7. januára 2022 ktorým sa mení delegované nariadenie (EÚ) 2016/1675, ktorým sa dopĺňa smernica Európskeho parlamentu a Rady (EÚ) 2015/849, pokiaľ ide o pridanie Burkiny Faso, Kajmaních ostrovov, Haiti, Jordánska, Mali, Maroka, Filipín, Senegalu a Južného Sudánu do tabuľky v bode I prílohy a o vypustenie Bahám, Botswany, Ghany, Iraku a Maurícia z tejto tabuľky (Text s významom pre EHP)

21.2.2022   
               
               
                  SK
               
               
                  Úradný vestník Európskej únie
               
               
                  L 39/4
               
            
         DELEGOVANÉ NARIADENIE KOMISIE (EÚ) 2022/229
         zo 7. januára 2022
         ktorým sa mení delegované nariadenie (EÚ) 2016/1675, ktorým sa dopĺňa smernica Európskeho parlamentu a Rady (EÚ) 2015/849, pokiaľ ide o pridanie Burkiny Faso, Kajmaních ostrovov, Haiti, Jordánska, Mali, Maroka, Filipín, Senegalu a Južného Sudánu do tabuľky v bode I prílohy a o vypustenie Bahám, Botswany, Ghany, Iraku a Maurícia z tejto tabuľky
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady (EÚ) 2015/849 z 20. mája 2015 o predchádzaní využívaniu finančného systému na účely prania špinavých peňazí alebo financovania terorizmu, ktorou sa mení nariadenie Európskeho parlamentu a Rady (EÚ) č. 648/2012 a zrušuje smernica Európskeho parlamentu a Rady 2005/60/ES a smernica Komisie 2006/70/ES (1), a najmä na jej článok 9 ods. 2,
         keďže:
         
                     (1)
                  
                  
                     Únia musí zabezpečiť účinnú ochranu integrity a riadneho fungovania svojho finančného systému a vnútorného trhu pred praním špinavých peňazí a financovaním terorizmu. Preto sa v smernici (EÚ) 2015/849 stanovuje, že Komisia by mala identifikovať tretie krajiny, ktoré majú vo svojich mechanizmoch boja proti praniu špinavých peňazí a financovaniu terorizmu strategické nedostatky predstavujúce významné hrozby pre finančný systém Únie.
                  
               
                     (2)
                  
                  
                     V delegovanom nariadení Komisie (EÚ) 2016/1675 (2) sú identifikované vysokorizikové tretie krajiny so strategickými nedostatkami. Uvedené nariadenie by sa malo vo vhodnom čase preskúmať vzhľadom na pokrok, ktorý tieto vysokorizikové tretie krajiny dosiahli pri odstraňovaní strategických nedostatkov vo svojich mechanizmoch boja proti praniu špinavých peňazí a financovaniu terorizmu. Komisia by vo svojom posúdení mala zohľadniť nové informácie od medzinárodných organizácií a subjektov, ktoré stanovujú normy, ako sú napríklad informácie vydávané Finančnou akčnou skupinou (ďalej len „FATF“).
                  
               
                     (3)
                  
                  
                     Vzhľadom na vysokú úroveň integrácie medzinárodného finančného systému, úzke prepojenie hospodárskych subjektov na trhu, vysoký objem cezhraničných transakcií do Únie a z Únie, ako aj stupeň otvorenosti trhu sa preto usudzuje, že akákoľvek hrozba v oblasti boja proti praniu špinavých a financovaniu terorizmu pre medzinárodný finančný systém predstavuje hrozbu aj pre finančný systém Únie.
                  
               
                     (4)
                  
                  
                     V súlade s kritériami stanovenými v smernici (EÚ) 2015/849 Komisia v súlade s článkom 9 ods. 4 smernice (EÚ) 2015/849 zohľadňuje najnovšie dostupné informácie, najmä najnovšie verejné vyhlásenia FATF, zoznam „jurisdikcií so zvýšeným dohľadom“ zostavený skupinou FATF, a správy FATF o Skupine pre medzinárodnú spoluprácu a preskúmanie, pokiaľ ide o riziká, ktoré predstavujú jednotlivé tretie krajiny.
                  
               
                     (5)
                  
                  
                     Burkina Faso prijala vo februári 2021 politický záväzok na vysokej úrovni, že bude spolupracovať so skupinou FATF a skupinou pre boj proti praniu špinavých peňazí v západnej Afrike (GIABA) na posilnení účinnosti svojho mechanizmu boja proti praniu špinavých peňazí a financovaniu terorizmu. Od dokončenia správy o vzájomnom hodnotení v roku 2019 dosiahla Burkina Faso pokrok v súvislosti s viacerými opatreniami, ktoré jej boli odporučené v uvedenej správe s cieľom zlepšiť technický súlad a účinnosť, a to aj vďaka prijatiu národnej stratégie v oblasti boja proti praniu špinavých peňazí a financovaniu terorizmu v decembri 2020. Burkina Faso bude pracovať na vykonávaní svojho akčného plánu okrem iného takto: 1. prijatím a vykonávaním nadväzujúcich mechanizmov na monitorovanie opatrení v rámci národnej stratégie; 2. žiadaním o vzájomnú právnu pomoc a iné formy medzinárodnej spolupráce v súlade so svojím rizikovým profilom; 3. posilňovaním kapacít zdrojov všetkých orgánov dohľadu v oblasti boja proti praniu špinavých peňazí a financovaniu terorizmu a vykonávaním dohľadu založeného na hodnotení rizík v prípade finančných inštitúcií a určených nefinančných podnikateľských subjektov a povolaní (DNFBP); 4. uchovávaním komplexných a aktualizovaných základných informácií a informácií o vlastníckych právach a posilňovaním systému sankcií za porušenie povinností týkajúcich sa transparentnosti; 5. zvyšovaním rôznorodosti podávania správ o podozrivých transakciách; 6. posilnením ľudských zdrojov finančných spravodajských jednotiek prostredníctvom dodatočného prijímania nových zamestnancov, odbornej prípravy a rozpočtu; 7. poskytovaním odbornej prípravy pre orgány presadzovania práva, prokurátorov a iné relevantné orgány; 8. preukázaním toho, že orgány realizujú zabavovanie majetku ako cieľ v príslušnej oblasti politiky; 9. zvyšovaním kapacity a podpory v prípade orgánov presadzovania práva a orgánov zodpovedných za stíhanie zapojených do boja proti financovaniu terorizmu v súlade s národnou stratégiou v oblasti boja proti financovaniu terorizmu a 10. zavedením účinného režimu cielených finančných sankcií financovania terorizmu a financovania šírenia zbraní, ako aj monitorovaním založeným na hodnotení rizík a dohľadom nad neziskovými organizáciami. Na tomto základe by sa Burkina Faso mala považovať za krajinu, ktorá má strategické nedostatky vo svojom mechanizme boja proti praniu špinavých peňazí a financovaniu terorizmu podľa článku 9 smernice (EÚ) 2015/849.
                  
               
                     (6)
                  
                  
                     Kajmanie ostrovy vo februári 2021 prijali politický záväzok na vysokej úrovni, že budú spolupracovať so skupinou FATF a Karibskou finančnou akčnou skupinou na posilnení účinnosti svojho mechanizmu boja proti praniu špinavých peňazí a financovaniu terorizmu. Kajmanie ostrovy by mali pokračovať v práci na vykonávaní svojho akčného plánu, a riešiť tak svoje strategické nedostatky aj: 1. uložením primeraných a účinných sankcií v prípadoch, keď príslušné strany (vrátane právnických osôb) neposkytnú presné, primerané a aktuálne informácie o vlastníckych právach v súlade s danými požiadavkami, a 2. preukázaním, že stíhajú všetky druhy prípadov prania špinavých peňazí v súlade s rizikovým profilom jurisdikcie a že takéto stíhanie vedie k uplatneniu účinných, primeraných a odrádzajúcich sankcií. Na tomto základe by sa Kajmanie ostrovy mali považovať za krajinu, ktorá má strategické nedostatky vo svojom mechanizme boja proti praniu špinavých peňazí a financovaniu terorizmu podľa článku 9 smernice (EÚ) 2015/849.
                  
               
                     (7)
                  
                  
                     Haiti prijalo v júni 2021 politický záväzok na vysokej úrovni, že bude spolupracovať so skupinami FATF a CFATF na posilnení účinnosti svojho mechanizmu boja proti praniu špinavých peňazí a financovaniu terorizmu. Haiti bude pracovať na vykonávaní svojho akčného plánu okrem iného takto: 1. rozvíjaním procesu hodnotenia rizík prania špinavých peňazí a financovania terorizmu a šírením jeho zistení; 2. uľahčovaním výmeny informácií s príslušnými zahraničnými protistranami; 3. riešením technických nedostatkov vo svojom právnom a regulačnom rámci, ktoré bránia vykonávaniu preventívnych opatrení v oblasti boja proti praniu špinavých peňazí a financovaniu terorizmu, a v prípade všetkých finančných inštitúcií a DNFBP, ktoré sa považujú za vyššie riziko prania špinavých peňazí a financovania terorizmu vykonávaním dohľadu v oblasti boja proti praniu špinavých peňazí a financovaniu terorizmu v závislosti od rizika; 4. zabezpečením včasného uchovávania a dostupnosti základných informácií a informácií o skutočnom vlastníctve; 5. zabezpečením lepšieho využívania finančných spravodajských informácií a iných relevantných informácií príslušnými orgánmi na boj proti praniu špinavých peňazí a financovaniu terorizmu; 6. riešením technických nedostatkov v trestnom čine prania špinavých peňazí a preukázaním, že orgány identifikujú, vyšetrujú a stíhajú prípady prania špinavých peňazí spôsobom, ktorý je v súlade s rizikovým profilom Haiti; 7. preukázaním, že došlo k zvýšeniu miery identifikácie, sledovania a vymáhania príjmov z trestnej činnosti; 8. riešením technických nedostatkov v trestnom čine financovania terorizmu a režimu cielených finančných sankcií; 9. primeraným monitorovaním rizika spojeného s neziskovými organizáciami zraniteľnými voči zneužívaniu zo strany financovania terorizmu bez toho, aby sa narušili legitímne činnosti neziskových organizácií alebo aby boli od nich odrádzané. Na tomto základe by sa malo Haiti považovať za krajinu, ktorá má strategické nedostatky vo svojom mechanizme boja proti praniu špinavých peňazí a financovaniu terorizmu podľa článku 9 smernice (EÚ) 2015/849.
                  
               
                     (8)
                  
                  
                     Jordánsko prijalo v októbri 2021 politický záväzok na vysokej úrovni, že bude spolupracovať so skupinou FATF a finančnou akčnou skupinou pre Blízky východ a severnú Afriku na posilnení účinnosti svojho mechanizmu boja proti praniu špinavých peňazí a financovaniu terorizmu. Od prijatia správy o vzájomnom hodnotení v novembri 2019 dosiahlo Jordánsko pokrok vo viacerých opatreniach odporučených v tejto správe na zlepšenie systému, napríklad dokončením svojho vnútroštátneho posúdenia rizík. Jordánsko v rámci vykonávania svojho akčného plánu vypracovaného skupinou FATF: 1. dokončí a bude šíriť posúdenie rizika prania špinavých peňazí a financovania terorizmu týkajúce sa neziskových organizácií, právnických osôb a virtuálnych aktív; 2. zlepší dohľad založený na riziku a bude uplatňovať účinné, primerané a odrádzajúce sankcie za nedodržiavanie pravidiel; 3. vykoná programy odbornej prípravy a zvyšovania informovanosti pre určené nefinančné podniky a povolania o ich povinnostiach v oblasti boja proti praniu špinavých peňazí a financovaniu terorizmu, najmä pokiaľ ide o zaznamenávanie a podávanie oznámení o podozrivých transakciách; 4. bude uchovávať komplexné aktuálne základné informácie a informácie o skutočnom vlastníctve právnických osôb a právnych štruktúr; 5. bude viesť vyšetrovanie a trestne stíhať pranie špinavých peňazí, a to aj súbežné finančné vyšetrovanie v prípade predikatívnych trestných činov v súlade s rizikom identifikovaným vo vnútroštátnom posúdení rizík; 6. vytvorí právnu povinnosť konfiškovať nástroje používané alebo určené na použitie pri trestných činoch prania špinavých peňazí; 7. vypracuje a bude vykonávať právny a ústavný rámec pre cielené finančné sankcie a 8. pokiaľ ide o dohľad nad sektorom neziskových organizácií, vypracuje a bude vykonávať prístup založený na riziku cieľom predchádzať ich zneužívaniu na účely financovania terorizmu. Na tomto základe by sa malo Jordánsko považovať za krajinu, ktorá má strategické nedostatky vo svojom mechanizme boja proti praniu špinavých peňazí a financovaniu terorizmu podľa článku 9 smernice (EÚ) 2015/849.
                  
               
                     (9)
                  
                  
                     Mali v októbri 2021 prijalo politický záväzok na vysokej úrovni, že bude spolupracovať so skupinou FATF a GIABA na posilnení účinnosti svojho mechanizmu boja proti praniu špinavých peňazí a financovaniu terorizmu. Mali dosiahlo od prijatia správy o vzájomnom hodnotení v novembri 2019 pokrok s viacerými opatreniami odporúčanými v tejto správe na zlepšenie systému, napríklad aj prijatím svojho vnútroštátneho posúdenia rizík. Mali v rámci vykonávania svojho akčného plánu FATF: 1. rozšíri výsledky národného regulačného orgánu u všetkých príslušných zainteresovaných strán, a to aj prostredníctvom osvetových činností v najrizikovejších sektoroch; 2. pokiaľ ide o dohľad v oblasti boja proti praniu špinavých peňazí a financovaniu terorizmu nad všetkými finančnými inštitúciami a rizikovejšími určenými nefinančnými podnikmi a povolaniami, vypracuje k nemu a začne vykonávať prístup založený na riziku, a preukáže, že sankcie za nedodržiavanie pravidiel sú účinné, primerané a odrádzajúce; 3. vykoná komplexné posúdenie rizika prania špinavých peňazí a financovania terorizmu spojeného s jednotlivými druhmi právnických osôb; 4. zvýši kapacitu finančnej spravodajskej jednotky a orgánov presadzovania práva a posilnenie ich spolupráce pri využívaní finančných spravodajských informácií; 5. zabezpečí, aby sa príslušné orgány zapájali do vyšetrovania a stíhania prania špinavých peňazí; 6. posilní kapacitu príslušných orgánov zodpovedných za vyšetrovanie a stíhanie prípadov financovania terorizmu; 7. vytvorí právny rámec a postupy vykonávania cielených finančných sankcií a 8. uplatní k dohľadu nad sektorom neziskových organizácií prístup založený na riziku s cieľom predchádzať ich zneužívaniu na účely financovania šírenia zbraní. Na tomto základe by sa malo Mali považovať za krajinu, ktorá má strategické nedostatky vo svojom mechanizme boja proti praniu špinavých peňazí a financovaniu terorizmu podľa článku 9 smernice (EÚ) 2015/849.
                  
               
                     (10)
                  
                  
                     Maroko prijalo vo februári 2021 politický záväzok na vysokej úrovni, že bude spolupracovať so skupinami FATF a MENAFAFT na posilnení účinnosti svojho mechanizmu boja proti praniu špinavých peňazí a financovaniu terorizmu. Maroko podniklo kroky k zlepšeniu svojho režimu boja proti praniu špinavých peňazí a financovaniu terorizmu, a to aj tým, že finančnej spravodajskej jednotke poskytlo finančné a ľudské zdroje na posilnenie analytických kapacít, aby mohla plniť svoj hlavný mandát operačnej a strategickej analýzy. Maroko by malo pokračovať v práci na vykonávaní svojho akčného plánu, a riešiť tak svoje strategické nedostatky aj: 1. zlepšovaním dohľadu založeného na hodnotení rizík, ako aj prijímaním nápravných opatrení a uplatňovaním účinných, primeraných a odrádzajúcich sankcií za neplnenie povinností; 2. zabezpečením, aby boli informácie o skutočnom vlastníctve vrátane informácií o právnických osobách a zahraničných právnych štruktúrach primerané, presné a overené; 3. zvyšovaním rôznorodosti podávania správ o podozrivých transakciách; 4. stanovením priorít v súvislosti s identifikáciou, vyšetrovaním a stíhaním všetkých druhov prania špinavých peňazí v súlade s rizikovým profilom krajiny a 5. monitorovaním plnenia povinností týkajúcich sa cielených finančných sankcií zo strany finančných inštitúcií a určených nefinančných podnikateľských subjektov a povolaní, ako aj účinným dohľadom nad plnením týchto povinností z ich strany. Na tomto základe by sa Maroko malo považovať za krajinu, ktorá má strategické nedostatky vo svojom mechanizme boja proti praniu špinavých peňazí a financovaniu terorizmu podľa článku 9 smernice (EÚ) 2015/849.
                  
               
                     (11)
                  
                  
                     Filipíny prijali v júni 2021 politický záväzok na vysokej úrovni, že budú spolupracovať so skupinami FATF a APG (Ázijsko-tichomorská skupina pre boj proti praniu špinavých peňazí) na posilnení účinnosti svojho mechanizmu boja proti praniu špinavých peňazí a financovaniu terorizmu. Odvtedy Filipíny podnikli kroky na zlepšenie svojho režimu boja proti praniu špinavých peňazí a financovaniu terorizmu, a to vypracovaním a vykonávaním usmernení týkajúcich sa vyňatia zo zoznamu a zmrazenia aktív pre cielené finančné sankcie súvisiace s financovaním šírenia zbraní. Filipíny by v rámci vykonávania svojho akčného plánu mali okrem iného: 1. preukázať, že sa nad určenými nefinančnými podnikmi a povolaniami vykonáva účinný dohľad založený na riziku; 2. preukázať, že orgány dohľadu využívajú kontroly v oblasti boja proti praniu špinavých peňazí a financovaniu terorizmu na zmiernenie rizík spojených so zájazdmi do kasín; 3. zaviesť nové registračné požiadavky pre služby prevodu peňazí alebo hodnoty a uplatňovať sankcie na neregistrovaných a nezákonných prevádzkovateľov služieb prevodu peňazí; 4. zlepšiť a zefektívniť prístup orgánov presadzovania práva k informáciám o skutočnom vlastníctve a prijatie opatrení na zabezpečenie presnosti a aktuálnosti informácií o skutočnom vlastníctve; 5. preukázať zvýšené využívanie finančných spravodajských informácií a zvýšenie počtu vyšetrovaní a trestných stíhaní v oblasti prania špinavých peňazí primerané riziku; 6. preukázať zvýšenú mieru identifikácie, vyšetrovania a stíhania prípadov financovania terorizmu; 7. preukázať, že v súvislosti so sektorom neziskových organizácií (vrátane neregistrovaných neziskových organizácií) sa prijali primerané opatrenia bez toho, aby sa narušila legitímna činnosť neziskových organizácií a 8. zvýšiť účinnosť rámca cielených finančných sankcií za financovanie terorizmu aj šírenia zbraní. Na tomto základe by sa Filipíny mali považovať za krajinu, ktorá má strategické nedostatky vo svojom mechanizme boja proti praniu špinavých peňazí a financovaniu terorizmu podľa článku 9 smernice (EÚ) 2015/849.
                  
               
                     (12)
                  
                  
                     Senegal vo februári 2021 prijal politický záväzok na vysokej úrovni, že bude spolupracovať so skupinou FATF a GIABA na posilnení účinnosti svojho mechanizmu boja proti praniu špinavých peňazí a financovaniu terorizmu. Senegal by mal pokračovať v práci na vykonávaní svojho akčného plánu, a riešiť tak svoje strategické nedostatky, okrem iného takto: 1. zabezpečením konzistentného chápania rizík v oblasti prania špinavých peňazí a financovania terorizmu (najmä v súvislosti so sektorom určených nefinančných podnikateľských subjektov a povolaní) v rámci všetkých relevantných orgánov prostredníctvom odbornej prípravy a osvetovej činnosti; 2. žiadaním o vzájomnú právnu pomoc a iné formy medzinárodnej spolupráce v súlade so svojím rizikovým profilom; 3. zabezpečením toho, aby finančné inštitúcie a určené nefinančné podnikateľské subjekty a povolania podliehali primeranému a účinnému dohľadu; 4. aktualizáciou a uchovávaním komplexných informácií o skutočnom vlastníctve právnických osôb a štruktúr a posilňovaním systému sankcií za porušenie povinností týkajúcich sa transparentnosti; 5. pokračovaním v posilňovaní ľudských zdrojov finančnej spravodajskej jednotky s cieľom zabezpečiť, aby si zachovala kapacity v oblasti účinnej operačnej analýzy; 6. preukázaním pokračujúceho úsilia o posilňovanie mechanizmov odhaľovania a zvýšenie schopnosti viesť vyšetrovanie a stíhať pranie špinavých peňazí alebo súvisiace predikatívne trestné činy v súlade s rizikovým profilom Senegalu; 7. stanovením komplexných a štandardizovaných politík a postupov na identifikáciu, vysledovanie, zhabanie a zabavenie príjmov a prostriedkov z trestnej činnosti v súlade s rizikovým profilom Senegalu; 8. posilnením chápania rizík v oblasti financovania terorizmu zo strany orgánov a zvyšovaním kapacity a podpory orgánov presadzovania práva a orgánov zodpovedných za stíhanie zapojených do boja proti financovania terorizmu v súlade s národnou stratégiou boja proti financovaniu terorizmu z roku 2019 a 9. zavedením účinného režimu cielených finančných sankcií v oblasti financovania terorizmu a financovania šírenia zbraní, ako aj monitorovaním založeným na hodnotení rizík a dohľadom nad neziskovými organizáciami. Na tomto základe by sa Senegal mal považovať za krajinu, ktorá má strategické nedostatky vo svojom mechanizme boja proti praniu špinavých peňazí a financovaniu terorizmu podľa článku 9 smernice (EÚ) 2015/849.
                  
               
                     (13)
                  
                  
                     Južný Sudán prijal v júni 2021 politický záväzok na vysokej úrovni, že bude spolupracovať so skupinou FATF na posilnení účinnosti svojho mechanizmu boja proti praniu špinavých peňazí a financovaniu terorizmu. Južný Sudán bude pracovať na vykonávaní svojho akčného plánu okrem iného takto: 1. podá žiadosť o členstvo a bude spolupracovať so skupinou pre boj proti praniu špinavých peňazí vo východnej a južnej Afrike (ESAAMLG) a zaviaže sa, že sa podrobí vzájomnému hodnoteniu zo strany ESAAMLG alebo iného orgánu pre posudzovanie; 2. vykoná komplexné preskúmanie zákona o boji proti praniu špinavých peňazí a financovaniu terorizmu (2012) s podporou medzinárodných partnerov vrátane technickej pomoci s cieľom dodržiavať normy skupiny FATF; 3. poverí orgán/orgány zodpovednosťou za koordináciu vnútroštátnych posúdení rizík prania špinavých peňazí a financovania terorizmu; 4. Stane sa zmluvnou stranou Viedenského dohovoru z roku 1988, Palermského dohovoru z roku 2000 a Dohovoru o financovaní terorizmu z roku 1999 a bude ich vykonávať; 5. príslušné orgány by mali byť vhodne štruktúrované a schopné pristupovať k dohľadu nad finančnými inštitúciami v oblasti boja proti praniu špinavých peňazí a financovaniu terorizmu na základe rizika; 6. vypracuje komplexný právny rámec na zber a overovanie presnosti informácií o skutočnom vlastníctve právnických osôb; 7. sprevádzkuje plne funkčnú a nezávislú finančnú spravodajskú jednotku; 8. zavedie a bude vykonávať právny a inštitucionálny rámec pre cielené finančné sankcie v súlade s rezolúciami Bezpečnostnej rady Organizácie Spojených národov o terorizme a financovaní šírenia zbraní a 9. začne vykonávať cielený dohľad/monitorovanie neziskových organizácií, ktorým hrozí zneužitie na financovanie terorizmu, založený na riziku. Na tomto základe by sa Južný Sudán mal považovať za krajinu, ktorá má strategické nedostatky vo svojom mechanizme boja proti praniu špinavých peňazí a financovaniu terorizmu podľa článku 9 smernice (EÚ) 2015/849.
                  
               
                     (14)
                  
                  
                     V súlade s najnovšími relevantnými informáciami Komisia vo svojom posúdení dospela k záveru, že Burkina Faso, Kajmanie ostrovy, Haiti, Jordánsko, Mali, Maroko, Filipíny, Senegal a Južný Sudán by sa mali považovať za jurisdikcie tretích krajín, ktoré majú vo svojich mechanizmoch boja proti praniu špinavých peňazí a financovaniu terorizmu strategické nedostatky predstavujúce významné hrozby pre finančný systém Únie, v súlade s kritériami stanovenými v článku 9 smernice (EÚ) 2015/849. Treba poznamenať, že tieto krajiny predložili písomné politické záväzky na vysokej úrovni, že budú identifikované nedostatky riešiť, a vypracovali so skupinou FATF akčné plány.
                  
               
                     (15)
                  
                  
                     Je nanajvýš dôležité, aby Komisia vykonávala nepretržité monitorovanie tretích krajín a posudzovala vývoj ich právnych a inštitucionálnych rámcov, právomocí a postupov príslušných orgánov a účinnosti ich mechanizmov boja proti praniu špinavých peňazí a financovaniu terorizmu s cieľom aktualizovať prílohu k delegovanému nariadeniu (EÚ) 2016/1675.
                  
               
                     (16)
                  
                  
                     Komisia sa zaviazala v prípade potreby poskytnúť tretím krajinám uvedeným v prílohe k delegovanému nariadeniu (EÚ) 2016/1675 technickú pomoc s cieľom pomôcť im napraviť zistené strategické nedostatky.
                  
               
                     (17)
                  
                  
                     Komisia preskúmala pokrok pri riešení strategických nedostatkov krajín uvedených v nariadení (EÚ) 2016/1675, ktoré skupina FATF v júni alebo októbri 2021 vyradila zo zoznamu alebo ktoré Komisia preverila v súlade so svojou revidovanou metodikou na identifikáciu vysokorizikových tretích krajín na základe nových požiadaviek smernice (EÚ) 2015/849 zmenenej smernicou (EÚ) 2018/843 (3). Komisia ukončila preskúmanie pokroku, ktorý dosiahli Bahamy, Botswana, Ghana, Irak a Maurícius.
                  
               
                     (18)
                  
                  
                     V posúdení Komisia dospela k záveru, že Bahamy riešili strategické nedostatky vo svojom mechanizme boja proti praniu špinavých peňazí a financovaniu terorizmu identifikované Komisiou v súlade s jej metodikou identifikácie vysokorizikových tretích krajín. Bahamy nedávno prijali niekoľko opatrení s cieľom posilniť svoj rámec boja proti praniu špinavých peňazí a financovaniu terorizmu, a najmä aspekty transparentnosti režimu skutočného vlastníctva. Tieto opatrenia sa zameriavajú na dodatočné referenčné hodnoty stanovené Komisiou. Komisia bude naďalej spolupracovať so skupinami FATF a CFATF s cieľom monitorovať vývoj režimu boja proti praniu špinavých peňazí a financovaniu terorizmu na Bahamách.
                  
               
                     (19)
                  
                  
                     V posúdení Komisia dospela k záveru, že dosiahol dostatočný pokrok v riešení strategických nedostatkov vo svojom mechanizme boja proti praniu špinavých peňazí a financovaniu terorizmu identifikovaných Komisiou v súlade s jej metodikou identifikácie vysokorizikových tretích krajín. Irak nedávno prijal niekoľko opatrení na posilnenie svojho rámca boja proti praniu špinavých peňazí a financovaniu terorizmu. Týmito opatreniami sa riešia obavy, ktoré Komisia identifikovala vo svojom predbežnom posúdení. Komisia bude naďalej spolupracovať so skupinami FATF a MENAFATF s cieľom monitorovať vývoj režimu boja proti praniu špinavých peňazí a financovaniu terorizmu v Iraku.
                  
               
                     (20)
                  
                  
                     Skupina FATF ocenila významný pokrok, ktorý dosiahli Botswana, Ghana a Maurícius pri zlepšovaní svojich mechanizmov boja proti praniu špinavých peňazí a financovaniu terorizmu a poznamenala, že Botswana, Ghana a Maurícius zaviedli právny a regulačný rámec na splnenie záväzkov vo svojich akčných plánoch v súvislosti so strategickými nedostatkami, ktoré identifikovala FATF. Botswana, Ghana a Maurícius preto už nepodliehajú procesu monitorovania skupinou FATF v rámci prebiehajúceho globálneho procesu dodržiavania súladu v oblasti boja proti praniu špinavých peňazí a financovania terorizmu. Botswana, Ghana a Maurícius budú pokračovať v spolupráci s regionálnymi orgánmi podobnými FATF s cieľom ďalej zlepšovať svoje mechanizmy boja proti praniu špinavých peňazí a financovaniu terorizmu.
                  
               
                     (21)
                  
                  
                     Komisia vo svojom posúdení dospela k záveru, že vzhľadom na dostupné informácie Bahamy, Botswana, Ghana, Irak a Maurícius už vo svojich mechanizmoch boja proti praniu špinavých peňazí a financovaniu terorizmu nemajú strategické nedostatky. Bahamy, Botswana, Ghana, Irak a Maurícius posilnili účinnosť svojich mechanizmov boja proti praniu špinavých peňazí a financovaniu terorizmu a riešili súvisiace technické nedostatky s cieľom splniť záväzky uvedené vo svojich akčných plánoch, pokiaľ ide o strategické nedostatky zistené skupinou FATF a dodatočné referenčné hodnoty alebo predbežné obavy stanovené Komisiou.
                  
               
                     (22)
                  
                  
                     Delegované nariadenie (EÚ) 2016/1675 by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            V prílohe k delegovanému nariadeniu (EÚ) 2016/1675 sa v tabuľke v bode „I. Vysoko rizikové tretie krajiny, ktoré predložili písomný politický záväzok na vysokej úrovni, že budú riešiť zistené nedostatky, a ktoré vypracovali so skupinou FATF akčný plán“ dopĺňajú tieto riadky:
            
               
                           „Burkina Faso
                        
                     
                           Kajmanie ostrovy
                        
                     
                           Haiti
                        
                     
                           Jordánsko
                        
                     
                           Mali
                        
                     
                           Maroko
                        
                     
                           Filipíny
                        
                     
                           Senegal
                        
                     
                           Južný Sudán“
                        
                     
         
         
            Článok 2
            V prílohe k delegovanému nariadeniu (EÚ) 2016/1675 sa v tabuľke v bode „I. Vysoko rizikové tretie krajiny, ktoré predložili písomný politický záväzok na vysokej úrovni, že budú riešiť zistené nedostatky, a ktoré vypracovali so skupinou FATF akčný plán“ dopĺňajú tieto riadky:
            
               
                           „Bahamy
                        
                     
                           Botswana
                        
                     
                           Ghana
                        
                     
                           Irak
                        
                     
                           Maurícius“
                        
                     
         
         
            Článok 3
            V prílohe k delegovanému nariadeniu (EÚ) 2016/1675 sa tabuľka v bode „I. Vysoko rizikové tretie krajiny, ktoré predložili písomný politický záväzok na vysokej úrovni, že budú riešiť zistené nedostatky, a ktoré vypracovali so skupinou FATF akčný plán“ nahrádza touto tabuľkou:
            
               
                           „č.
                        
                        
                           Vysoko riziková tretia krajina
                        
                     
                           1.
                        
                        
                           Afganistan
                        
                     
                           2.
                        
                        
                           Barbados
                        
                     
                           3.
                        
                        
                           Burkina Faso
                        
                     
                           4.
                        
                        
                           Kambodža
                        
                     
                           5.
                        
                        
                           Kajmanie ostrovy
                        
                     
                           6.
                        
                        
                           Haiti
                        
                     
                           7.
                        
                        
                           Jamajka
                        
                     
                           8.
                        
                        
                           Jordánsko
                        
                     
                           9.
                        
                        
                           Mali
                        
                     
                           10.
                        
                        
                           Maroko
                        
                     
                           11.
                        
                        
                           Mjanmarsko
                        
                     
                           12.
                        
                        
                           Nikaragua
                        
                     
                           13.
                        
                        
                           Pakistan
                        
                     
                           14.
                        
                        
                           Panama
                        
                     
                           15.
                        
                        
                           Filipíny
                        
                     
                           16.
                        
                        
                           Senegal
                        
                     
                           17.
                        
                        
                           Južný Sudán
                        
                     
                           18.
                        
                        
                           Sýria
                        
                     
                           19.
                        
                        
                           Trinidad a Tobago
                        
                     
                           20.
                        
                        
                           Uganda
                        
                     
                           21.
                        
                        
                           Vanuatu
                        
                     
                           22.
                        
                        
                           Jemen
                        
                     
                           23.
                        
                        
                           Zimbabwe“
                        
                     
         
         
            Článok 4
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 7. januára 2022
            
               
                  Za Komisiu
               
               Mairead MCGUINNESS
               
                  členka Komisie
               
            
         
         
            (1)  Ú. v. EÚ L 141, 5.6.2015, s. 73.
         
            (2)  Delegované nariadenie Komisie (EÚ) 2016/1675 zo 14. júla 2016, ktorým sa smernica Európskeho parlamentu a Rady (EÚ) 2015/849 dopĺňa o identifikáciu vysokorizikových tretích krajín so strategickými nedostatkami (Ú. v. EÚ L 254, 20.9.2016, s. 1).
         
            (3)  Smernica Európskeho parlamentu a Rady (EÚ) 2018/843 z 30. mája 2018, ktorou sa mení smernica (EÚ) 2015/849 o predchádzaní využívaniu finančného systému na účely prania špinavých peňazí alebo financovania terorizmu a smernice 2009/138/ES a 2013/36/EÚ (Ú. v. EÚ L 156, 19.6.2018, s. 43).